Grimsbekken

Grimsbekken (også kalt Møllevannsbekken og Møllebekken) er en bekk i bydelen Grim i Kristiansand. Den renner fra Krossen til Kristiansandsfjorden og var opprinnelig 3,0 kilometer lang med en naturlig middelvannføring på 0,47 m³/s. En stor del av bekkløpet er gjennom årene blitt lukket og per 2025 går bare rundt 800 meter av bekken åpent i dagen.

Vassdraget har to tilløpsbekker. Fra vest kommer Kvislevannsbekken, som har utspring fra Kvislevatnet øst for Nodeland, og fra nord en bekk med utspring fra åsene rundt Dalane. De to bekkene løp sammen ved Krossen og fortsatte mot sørøst ned til Møllevannet, som ble oppdemt rundt 1730 for å gi kraft til møllene langs Grimsbekken. Møllevannet strakte seg fra Duekniben i sør til vest for Grimsåsen i nord.

I 1949 ble Møllevannet tappet og fylt igjen for å gi plass til en ny bydel, og for å unngå flomproblemer nedstrøms langs Grimsbekken ble Idda sjøtunnell bygget og bekken til Møllevannet ført inn i denne. Idda sjøtunnell førte vannet videre gjennom Duekniben fra like ved der Idda Arena nå ligger og ut i fjorden ved Glencore Nikkelverk. På 1960-tallet ble Møllevannsbekken lukket og lagt i en 1650 meter lang betongkanal fra Krossen skole ned mot Duekniben og tunnelen til sjøen. Lokket på kanalen er per 2020 en gang- og sykkelvei.

Grimsbekken nedstrøms Møllevannskanalen har vannføring bare fra restfeltene, samt fra overløp ved flom. Fra Christianssands Møller, hvor demningen til Møllevannet lå, har Grimsbekken åpent løp rundt 100 meter før den går inn i en kulvert under Sørlandsbanen. Den kommer ut sør i Egelunden, krysser Ravnedalsveien og renner mot nordøst mot Grimtunet sykehjem. Etter en kort kulvert snur Grimsbekken mot sør og renner gjennom boligområdet Grimsmyra. Den renner så inn i en ny kulvert som krysser under Setesdalsveien ved Christianssands Bryggeri og fører bekken helt ned til fjorden ved Sandviga.

 Referanser 
Grimsbekken på Norgeskart.no fra Statens kartverk, besøkt 4. juli 2025

Kategori:Elver i Kristiansand